अमितेंद्र सिंह चौहान की कहानी- परिवार
कहानी का आधार यह कोई कहानी नहीं है। इसका फिलहाल तो कोई मोड़ नहीं है क्योंकि इसके किरदारों की कोई शक्ल, कोई आवाज़, कोई आज, कल हम नहीं जानते हैं। हां, इसमें किरदार ज़रूर हैं। ​​​​​​किरदारों के रूप में एक परिवार है। चंद सदस्य हैंStory of Amitendra Singh Chauhan - Family
कहानी का आधार
यह कोई कहानी नहीं है। इसका फिलहाल तो कोई मोड़ नहीं है क्योंकि इसके किरदारों की कोई शक्ल, कोई आवाज़, कोई आज, कल हम नहीं जानते हैं। हां, इसमें किरदार ज़रूर हैं।
​​​​​​किरदारों के रूप में एक परिवार है। चंद सदस्य हैं उसके। चार या शायद पांच या छह...तय नहीं है इनकी गिनती भी। जो तय है, वो ये कि यह परिवार सड़क किनारे खड़ा है।
क्यों? पता नहीं। कहां से आया है, कहां जाएगा...मालूम नहीं। क्या जाने उनका रहन-सहन कैसा है? वो जिस सड़क पर खड़े हैं, वो किसी शहर की है, कस्बे या गांव की? या कोई राजमार्ग है? दोराहा-तिराहा है?
परिवार
दो किशोरवय बच्चे और एक बूढ़ी औरत अधभीगे हुए से रेलवे शेड के नीचे खड़े कांप रहे थे। एक अत्यंत वृद्ध फटी हुई पन्नी से सब को बारिश से बचाने की कोशिश तो कर रहा था किंतु वह प्रयास निरर्थक था।
रात काफी हो चुकी थी और मेरी ट्रेन आने में अभी समय था। मेरी नज़र उनकी सूखी हुई काया, मलिन कपड़ों और कांपते हुए हाथों पर जाकर ठहर गई।
मन में एक संवेदना की हिलोर सी उठी और मैंने उस बूढ़े को आवाज़ देकर अपने पास बुलाया। वह अपनी लाठी टेकता धीरे-धीरे मेरी तरफ बढ़ा। 
मेरे करीब आते ही वह मेरे पैर छूने लगा। मैंने ऐसा करने के लिए मना किया और कहा ‘बैठो।’
‘जी बाबू साहब कहिए।’ 
मैंने पूछा, ‘क्या काम करते हो?’
‘भीख मांगता हूं बाबू साहब और क्या करूंगा। परिवार ने छोड़ दिया है। यहीं रहता हूं। दिनभर ट्रेन में भीख मांगता हूं और रात टेशन पर गुज़रती है।’
‘क्यों, क्या घर में और कोई नहीं है?’
‘बीवी थी, पीलिया से मर गई साहब, बचाने की बहुत कोशिश की लेकिन...।’
‘और तुम्हारे बच्चे?’
‘सब बड़े होकर अपने-अपने रास्ते पर चले गए साहब। अब कौन कहां किसी की सुनता है और आजकल की पीढ़ी तो जैसे परिवार, मां-बाप वाले संस्कार ही भूल ही गई है।’
‘फिर यह कौन लोग हैं जिन्हें तुम बरसात से बचाने की कोशिश कर रहे थे?’
‘उनकी कहानी भी मेरी ही तरह ही बाबू साहब। हर कोई अपनों से चोट खाया है। सो हम सब ने मिलकर अपना परिवार बना लिया।’
उन बुद्धिमान और दूरदर्शी वृद्ध से सीखा कि ख़ुश रहने के लिए पैसा या घर ज़रूरी नहीं होता। ज़रूरी होता है तो रिश्तों में प्यार और एक- दूसरे की देखभाल। यही तो परिवार है।
आज भी कभी देर रात अपने गंतव्य तक जाने के लिए जब ट्रेन का इंतज़ार लंबा होने लगता है तो बरबस ही याद आ जाता है ‘वो परिवार’ जो ख़ून के रिश्तों से नहीं बंधा, अपनेपन की मज़बूत नींव पर खड़ा था।